РЕПУБЛИКА СРБИЈА

НАРОДНА СКУПШТИНА

Одбор за Косово и Метохију

15 Број: 06-2/539-21

21. децембар 2021. године

Б е о г р а д

З А П И С Н И К

ЈЕДАНАЕСТЕ СЕДНИЦЕ ОДБОРА ЗА КОСОВО И МЕТОХИЈУ

ОДРЖАНЕ 17. ДЕЦЕМБРА 2021. ГОДИНЕ

Седница је одржана у згради Народне скупштине, Краља Милана у зеленом салону са почетком у 10,00 часова.

Седницом је председавао мр Милован Дрецун, председник Одбора.

Седници су присуствовали Данијела Вељовић, заменик председника Одбора и чланови Одбора: Миодраг Линта, Ненад Митровић, Данијела Вујичић, Рајко Капелан, Славиша Булатовић, Љубомир Марић, Србислав Филиповић, Ђорђе Косанић и Илија Животић.

Седници Одбора оправдано нису присуствовали чланoви: Милица Обрадовић, Милош Терзић, Тамара Пилиповић, Александар Мирковић и Звонимир Стевић.

Поред чланова и заменика чланова Одбора, седници су присуствовали: Игор Поповић, в.д. помоћника директора Канцеларије за Косово и Метохију, Милоје Здравковић, в.д. директора Канцеларије за координационе послове у преговарачком процесу са ПИС у Приштини и Милица Марковић, саветник и Јевгениј Раздорозни, саветник за политичка питања Канцеларије УН у Београду.

 Седници Одбора су присуствовали начелници управних округа, градоначелници и представници привремених органа општина са територије АП Косова и Метохије.

 Председник је у име Одбора поздравио све присутне и констатовао кворум за рад и одлучивање. На предлог председника Одбора, једногласно (једанаест „за“ гласова) усвојен је следећи:

Д н е в н и р е д

1.Разматрање Извештаја о раду Канцеларије за Косово и Метохију за период јануар-децембар 2021. године, који је поднела Канцеларија за Косово и Метохију (15 Број: 02-2298/21 од 10. децембра 2021. године);

2.Информисање Одбора о току Дијалога између Београда и Приштине уз посредовање ЕУ;

3.Разно.

Председник је обавестио присутне да ће се радити у складу се временом за расправу дефинисаним чланом 75. Пословника Народне скупштине.

По првој тачки дневног реда, председавајући је дао реч Игору Поповићу, в.д. помоћнику директора Канцеларије за Косово и Метохију.

 Поповић је у излагању истакао да је Канцеларија током 2021. године имала значајан број активности, посебно у пружању правне помоћи физичким лицима са боравиштем на територији АП Косова и Метохије, као и интерно расељеним лицима. Помоћ се односила на имовинско правне, радно правне односе, судску заштиту, оставину, социјална питања, катастар и друге области од значаја за лица са територије Косова и Метохије. Канцеларија је пружала помоћ путем финансирања професионалне адвокатске одбране и путем упућивања представки међународним организацијама које делују на територији Косова и Метохије, ЕУЛЕКС, УНМИК, ОЕБС и Делегација ЕУ. Он је истакао помоћ, која је реализована у оквиру сарадње са пројектом правне помоћи, који се финансира из средстава ЕУ преко ИПА фондова. Поповић је указао на пружену помоћ у заштити имовине СПЦ. Финансирањем правне службе Епархије Рашко-Призренске, а у циљу вођења судских и управих поступака за заштиту и повраћај имовине СПЦ на Косову и Метохији, Канцеларија је издвојила значајна средства. Пружена је правна помоћ Ски центру „Брезовица“, као и радницима хотела „Лахор“. Он је рекао де је током марта 2021. године реализована сарадња са свим јединицама локалне самоуправе на територији КиМ за пружање једнократне помоћи у циљу смањивања негативних ефеката проузрокованих корона вирусом. У области локалне самоуправе, у складу са опредељеним средствима буџета Републике Србије, вршена је континуирана исплата зарада и накнада за изабрана и постављена лица и запослене у органима управе, као и организацијама установе чији су оснивачи локалне самоуправе на територији АП Косово и Метохија.

У извештајном периоду Канцеларија је на име помоћи локалним самоуправама платила трошкове превоза ученика, запосленик у основним и средњим школама, као и за хуманитарне манифестације.

У области привреде и економског развоја Канцеларија за Косово и Метохију је на основу програма расподеле и коришћења средстава за развој пољопривреде на територији Косова и Метохије финансирала пролећну и јесењу сетву. Посебно је навео издвајања за повратничке заједнице на подручју општина Клина, Исток, Пећ, Вучитрн, Призрен, Ново Брдо, Урошевац и Ораховац . На име повећања сточног фонда, финансирана је набавка квалитетних сточних грла. Финансијски је подржан рад предузећа за стратешки откуп и дистрибуцију пољопривредних производа "Метохија Д.О.О.", преко кога се набавља вештачко ђубриво за пролећну сетву у 2022. години. Подржано је 320 пољопривредних домаћинстава која се баве пчеларством. У области информисања српских средина на КиМ, пружана је помоћ у функционисању ЈП "Мрежа Мост". Финансирани су пројекти у изградњи и реконструкцији кућа. За потребе реконструкција кућа финансирана су породична домаћинства на територији 11 општина. Такође је пружена помоћ у грађевинском материјалу породичним домаћинствима, интерно расељеним лицима, социјално-стамбено угроженим породицама на територији 18 општина на КиМ. Грађени су објекти предшколских установа, основних и средњих школа, високошколских установа и ученичких и студентских домова. Поповић је рекао да је у извештајном периоду вршено уређење и обележавање српских православних гробаља. Праћен је процес повратка у сарадњи са УНХЦР и нагасио да се у 2020. години укупно вратило 241 лице на територију АП Косова и Метохије. Реконструисани су и адаптирани објекти здравствених установа, истакао је Поповић и посебно указао на активности официра за везу и његову улогу у области несметаног функционисања здравственог система на територији Косова и Метохије, а у циљу што оптималнијег лечења пацијената оболелих од ковида. У области заштите културне баштине и помоћи СПЦ, финансирано је препокривање цркве Светих апостола у манастиру Пећка патријаршија оловним лимом и хитне интервенције на спољном оградном зиду са северне стране манастира. Вршена је реконструкција и адаптација дечанске јединице у Великој Хочи, као и санација крова на храму Светог архангела Гаврила у Осојане. Такође су финансирана бројна културно-уметничка дешавања на територији Косова и Метохије

 Након излагања Игора Поповића, председавајући је отворио дискусију у којој су учествовали: мр Милован Дрецун, Љубомир Марић, Миодраг Линта, Данијела Вујичић, Милош Димитријевић и Вучина Јанковић.

 Одбор је једногласно (са 11 гласова „за“) прихватио Извештаја о раду Канцеларије за Косово и Метохију за период јануар-децембар 2021. године, који је поднела Канцеларија за Косово и Метохију (15 Број: 02-2298/21 од 10. децембра 2021. године).

Потом се прешло на рад по другој тачки дневног реда: „Информисање Одбора о току Дијалога између Београда и Приштине уз посредовање ЕУ“. Председавајући је дао реч Милоју Здравковићу, в.д. директора Канцеларије за за координационе послове у преговарачком процесу са ПИС у Приштини.

Здравковић је на почетку излагања подсетио присутне да се ове године навршава 10 година од потписивања првог споразума у оквиру Бриселског дијалога, односно Споразума о слободи кретања, који је потписан 2. јула 2011. године. Када је реч о Вашингтонском споразуму, ове године се навршава година дана од потписивања Вашингтонског споразума. У односу на достављену Информацију, Здравковић је изнео пар додатних појашњења. Што се тиче Дијалога Београда и Приштине у 2021. години, нагласио је да се у овој години одржало укупно девет састанака, од тога два састанка на високом нивоу, четири на експертском нивоу и три састанка Радне групе. Квалитативно у оквиру дијалога није постигнут никакав напредак. Основни проблем у дијалогу јесте недостатак комуникације, односно недостатак директног разговора између две стране. У таквој ситуацији немогуће је решити и елементарне проблеме, као што је проблем са електричном енергијом и будућим снабдевањем становништва на северу Косова и Метохије. Ради се пре свега о стручном, техничком питању, а одбијање Приштине да разговара о техничким стварима ствара кризу на терену. У току дијалога са Приштином високи представник ЕУ за дијалог Мирослав Лајчек је понудио неколико декларација и споразума, односно договора о међусобном разумевању, сарадњи, о бризи и проналажењу решења за проблеме несталих и слично. Све су то били покушаји и настојања да се постојећа ситуација одмрзне и да се преокрене у корист обе стране. Међутим, Приштина је такве предлоге одбијала уз образложење да ни у једном од тих папира не стоји оно што они траже, а то је међусобно признање. Питање имовине је друго питање, одвојено од питања енергетике. Озбиљан проблем јесте слобода кретања и то не само у смислу забрана посета директору Канцеларије за Косово и Метохију, већ свакако и проблеми са кретањем људи, укључујући проблем око регистарских таблица.

 Након уводног излагања по другој тачки у дискусији су учествали: мр Милован Дрецун, Србислав Филиповић, Љубомир Марић, Данијела Вујичић, Давор Петковић, Срђан Поповић и Миленко Јовановић.

 Пошто по тачки „Разно“ није било пријављених за реч, председавајући се захвалио присутнима на сарадњи и закључио рад једанаесте седнице Одбора.

Седница је завршена у 12,15 часова.

Саставни део овог записника чини препис обрађеног тонског снимка, вођен на седници Одбора.

 СЕКРЕТАР ОДБОРА ПРЕДСЕДНИК ОДБОРА

 Весна Матић Вукашиновић мр Милован Дрецун